Բարբորա Շպոտակովա

Բարբորա Շպոտակովա (, ), չեխ նիզականետորդ, Օլիմպիական խաղերի կրկնակի չեմպիոն (2008 և 2012 թվականներ), 2007 թվականի աշխարհի չեմպիոն, 2014 թվականի Եվրոպայի չեմպիոն, աշխարհի ռեկորդակիր (72 մ 28 սմ)։

Կենսագրություն 
Բարբորա Շպոտակովան ծնվել է 1981 թվականի հունիսի 30-ին Չեխոսլովակիայի Յաբլոնեց նադ Նիսոու քաղաքում։ Մարզվում է Պրահայի «Դուկլա» ակումբում։ Երկար տարիներ նրա մարզիչն է եղել Ռուդոլֆ Չեռնին, իսկ 2011 թվականից նա մարզվում է Օլիմպիական խաղերի եռակի չեմպիոն Յան Ժելեզնիի գլխավորությամբ։

Բարբորա Շպոտակովա ամուսնացած է Լուկաշ Նովոտնիի հետ։ 2013 թվականի մայիսի 24-ին ծնվել է նրանց որդին՝ Յանեկը։

Մարզական կարիերա 
Բարբորա Շպոտակովան իր մարզական կարիերան սկսել է որպես յոթնամարտիկ։ 2000 թվականին նա աշխարհի պատանեկան առաջնությունում գրավել է չորրորդ տեղը։ Հետագայում նա սկսել է զբաղվել միայն նիզակի նետում մարզաձևով։

2006 թվականին սահմանել է Չեխիայի ռեկորդ։ Այդ արդյունքը (66 մ 21 սմ), որ նա ցույց է տվել Թեթև ատլետիկայի IAAF առաջնության եզրափակչում, ներկայում գերազանցվել է 6 մ 7 սմ-ով։

2007 թվականին Բարբորա Շպոտակովան առաջին տեղն է զբաղեցրել աշխարհի առաջնությունում՝ նվաճելով Չեխիայի պատմության մեջ առաջին ոսկե մեդալը, որ ձեռք է բերվել աշխարհի առաջնություններում։ Առաջին փորձի ժամանակ Բարբորա Շպոտակովան ցույց է տվել 66 մ 40 սմ արդյունք, և որոշ ժամանակ եղել է առաջատարը, մինչև գերմանուհի Քրիստինա Օբերգֆյոլը նիզակը նետել է 66 մ 46 սմ։ Սակայն իր երրորդ փորձի ժամանակ Բարբորա Շպոտակովան ցույց է տվել 67 մ 7 սմ արդյունք և նվաճել ոսկե մեդալ։ Շպոտակովան առաջին կինն է, որ նիզակը նետել է 67 մետրից ավելի։

2008 թվականին Բարբորա Շպոտակովան արժանացել է Օլիմպիական խաղերի ոսկե մեդալի։ Երկար ժամանակ նա եղել է երրորդը, սակայն վճռական նետման ժամանակ նա ցույց է տվել 71 մ 42 սմ արդյունք՝ առաջ անցնելով Մարիա Աբակումովայից ու Քրիստինա Օբերգֆյոլից։ Այդ ցուցանիշը եղել է Եվրոպայի ռեկորդ։

Թեթև ատլետիկայի IAAF առաջնության եզրափակչում Բարբորա Շպոտակովան ցույց է տվել 72 մ 28 սմ արդյունք՝ սահմանելով աշխարհի նոր ռեկորդ։

Աշխարհի ու Եվրոպայի հաջորդ առաջնություններում Բարբորա Շպոտակովան միշտ եղել է առաջատարների թվում և նվաճել է մեդալներ, սակայն հաղթել չի կարողացել։ 2011 թվականին Հարավային Կորեայում անցկացված աշխարհի առաջնության ժամանակ Շպոտակովան առաջին փորձից հետո եղել թ առաջատարը (68 մ 80 սմ ցուցանիշով), սակայն նրանից առաջ է անցել Ռուսաստանը ներկայացնող Մարիա Աբակումովան, ով նիզակը նետել է 71 մ 25 սմ։ Հինգերորդ փորձի ժամանակ Շպոտակովան կրկին անցել է առաջ է անցել ռուսից, սակայն Աբակումովան նիզակը նետել է 71 մ 99 սմ և գրավել առաջին տեղը։ Վճռական նետման ժամանակ Շպոտակովան չի կարողացել գերազանցել այդ ցուցանիշը։

2012 թվականին Բարբորա Շպոտակովան հենց առաջին փորձից հաջողությամբ անցնել է Օլիմպիական խաղերի որակավորման փուլը։ Լոնդոնում անցկացված Օլիմպիական խաղերի ժամանակ նա արժանացել է ոսկե մեդալի։ Այդ ժամանակվա Եվրոպայի գործող չեմպիոն Վերա Ռեբրիկը չէր անցել որակավորման փուլը, իսկ Մարիա Աբակումովան ու մրցաշրջանի առաջատար Սունետա Վիլյունը հասել են մինչև եզրափակիչ, սակայն մնացել են առանց մեդալների։

Ելույթների վիճակագրություն

Հետաքրքիր փաստեր 
 Բարբորա Շպոտակովայի հայրը՝ Ֆրանտիշեկ Շպոտակը, Չեխիայի տասնամարտի եռակի չեմպիոն է վետերանների շարքում։

Ծանոթագրություններ

Արտաքին հղումներ 
 Էջը IAAF կայքում 
 Էջը sport-reference կայքում  
 Results Women's Javelin Throw Final 
 Статья о Шпотаковой в «Спорт-Экспресс» 

Չեխ նիզականետորդներ
Չեխ օլիմպիական չեմպիոններ
2008 թվականի Ամառային օլիմպիական խաղերի չեմպիոններ
2012 թվականի Ամառային օլիմպիական խաղերի չեմպիոններ
2016 թվականի Ամառային օլիմպիական խաղերի բրոնզե մեդալակիրներ